Buxaruala - Biquipedia, a enziclopedia libre

# Buxaruala

### De Biquipedia

Buxaruala
Buxaruala (Arctostaphylos uva-ursi), plena de lulos
Clasificazión zentifica

Dominio: | Eukaryota
Reino: | Plantae
Dibisión: | Magnoliophyta
Clase: | Magnoliopsida
Orden: | Ericales
Familia: | Ericaceae
Chenero: | Arctostaphylos
Espezie: | A. uva-ursi

Nombre binomial
Arctostaphylos uva-ursi (L.) Spreng., 1825

La buxaruala u buxareta (Arctostaphylos uva-ursi (L.)) ye un arbusto perennifolio d'a familia d'as ericazias.

Una espezie amanata, la buxaruala d'os Alpes (Arctostaphylos alpina (L.) Spreng.), ye de fuella caduca, flor blanco-berdenca e lulo negro.

## [Editar] Denominazión

Lo nombre zientifico d'a buxaruala ye Arctostaphylos uva-ursi, d'orichen greco-latín. Consiste n'a repetizión d'un apelatibo, "uga d'onso", que dan á lo lulo: en grieco, arctos ("onso") e staphylos ("carrazo d'uga"); e en latín, uva-ursi ("uga d'onso").

Los nombres populars en aragonés son deribazions d'o buxo, prinzipalmén buxaruala (pronunziato de muitas trazas diferens, e relazionato con o franzés busserole e lo catalán boixerola), pero tamién buxareta (buixereta en benasqués), buxalina, etz.

## [Editar] Descripzión

### [Editar] Caracteristicas

La buxaruala ye un arbusto pomputo, d'una altaria regular que ba de 15 á 30 cm. Esparde las suyas brancas, tenditas per tierra u pinchaderas, que plegan ta 1 u 2 m de largaria, de crosta de color royisca e fázil de desprender-sen. D'ellas, en rechitan rametas con as fuellas amuntonatas á un estremo, de color berda escura e lustrosas. Lo follache ye simple, alterno e obobato. Las flors son blanquiñosas u rosazias, en forma de copa, e de primabera s'acarrazan. Lo lulo, á bels puestos dito manzaneta, ye carnoso, d'una color roya prou biba cuan ye beroso, e con a carne de color blanca u sora, minchable, pero de sabor xasca e poco sucosa.

Toma en cualsiquier tipo de suelo, anque s'estima més de fer-lo en terrens secos, frescos, azetos u neutros. Ye sensible á la umedat estancata e de medro muito lento.

- Climas: normal, fredo, solano
- Interés: flors (meliferas), lulos decoratibos, no comestible

### [Editar] Florata

La buxaruala florex dende marzo dica chunio, seguntes l'altitut, e los lulos emberan ta la fin d'o berano u ta d'agüerro.

Estensión plena de buxaruala

## [Editar] Ábitat

L'ábitat d'a buxaruala abraca buena parte d'Europa, Asia e America d'o Norte. N'a peninsula Iberica, s'esparde sobre tot per lo zentro e la metat oriental, dende los Pirinés e lo Sarrallón Cantabrico dica lo Sarrallón Penibetico.

Ocupa á ormino las clapas de carrascars, caxicars, e pinars, preferindo las costeras petrosas e las collatas umedencas d'os mons.

## [Editar] Istoria

La buxaruala se documentó per primer begata á The Physicians of Myddfai, obra galesa sobre yerbas d'o sieglo XIII. Estió tamién descrita per Clusius en 1601 e recomendata ta uso medezinal, sobre tot per Gehard, en 1763. Fizió la suya aparizión n'o London Pharmacopoeia en 1788.

## [Editar] Usos

Marco Polo escribió que, n'o sieglo XIII, los chinos lo emplegaban como diuretico t'os riñons e los problemas urinarios. Los amerindios tamién en feban uso ta ixos problemas pero ta tratar belas malautias benerias, los calculos urinarios, la zistitis e la uretritis, e la obesidat. Los colonos americans la emplegoron igualmén contra la nefritis. Güe encara se fa serbir á cualques países, como Polonia.

Las suyas fuellas s'utilizan n'a industria d'o tabaco. Belas etnias amerindias la encorporaban á las yerbas ta fumar.

Los suyos lulos pueden emplegar-sen ta fer confitura.

### [Editar] Farmacopea

- Propiedaz: diuretica, astrinchén, antilitiasica, antiflochistica.
- Parte usata: fuella.

L'arbutina e la metilarbutina son d'ordinario eliminatas per lo riñón mientres que son trasformatas en idroquinona, que exerze una aczión sedán e antiflochistica. La buxaruala ye conoxita dende abe tiempo per lo suyo efeuto diuretico e antiseptico natural d'as bías urinarias n'o causo de zistitis, enuresi e incontinenzia.

Retrieved from "http://an.wikipedia.org../../../b/u/x/Buxaruala.html"

Categorías: Ericazias | Flora d'Aragón | Arbustos

##### Views

- Articlo
- Descusión
- Current revision

##### Rechirar

##### Atras luengas

- Dansk
- Deutsch
- English
- Español
- Français
- 日本語
- Nederlands
- Polski
- Shqip
- Svenska
- Українська